Document ID: 32010R0275
Publication Date: 2010-03-30

Content:
REGOLAMENT TAL-KUMMISSJONI (UE) Nru 275/2010
tat-30 ta’ Marzu 2010
li jimplimenta r-Regolament (KE) Nru 295/2008 tal-Parlament Ewropew u tal-Kunsill fir-rigward ta’ kriterji għall-valutazzjoni tal-kwalità tal-istatistiċi strutturali kummerċjali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 295/2008 tal-Parlament Ewropew u tal-Kunsill tal-11 ta’ Marzu 2008 dwar statistika strutturali kummerċjali (1), u b’mod partikolari l-Artikolu 11(2)(j) tiegħu,
Billi:
(1)
Ir-Regolament (KE) Nru 295/2008 stabbilixxa qafas komuni għall-ġbir, il-kumpilazzjoni, it-trasmissjoni u l-valutazzjoni ta’ statistiċi Ewropej fuq l-istruttura, l-attività, il-kompetittività u r-rendiment tan-negozji fl-Unjoni Ewropea.
(2)
Għall-finijiet ta’ tqabbil tal-benefiċċji tad-disponibilità tad-dejta mal-ispejjeż tal-ġbir u l-piż fuq in-negozju, speċjalment fuq l-intrapriżi żgħar, għandha titwettaq valutazzjoni ta’ kwalità skont l-Artikolu 6 tar-Regolament (KE) Nru 295/2008. Huwa għalhekk meħtieġ li jiġu stabbiliti l-kriterji ta’ valutazzjoni ta’ kwalità u l-indikaturi ewlenin.
(3)
Il-miżuri stipulati f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
ADOTTAT DAN IR-REGOLAMENT:
Artikolu 1
Il-kriterji għall-valutazzjoni tal-kwalità u l-kontenuti tar-rapporti tal-kwalità li għandhom jiġu pprovduti mill-Istati Membri huma stipulati fl-Anness.
Artikolu 2
Id-dejta u l-metadejta mogħtija għar-rapporti tal-kwalità għandhom jiġu trasmessi jew imtella’ fil-format elettroniku għall-punt ta’ aċċess uniku għad-dejta fil-Kummissjoni (Eurostat) minn kwalunkwe organizzazzjoni maħtura mill-awtoritajiet nazzjonali. It-trasmissjoni għandha tkun konformi ma’ standard xieraq ta’ inter-kambju speċifikat mill-Eurostat.
Artikolu 3
L-ewwel rapport ta’ kwalità, għad-dejta għas-sena ta’ referenza 2008, għandu jingħata sal-31 ta’ Marzu 2011. Ingħataw tliet xhur żejda għat-trasmissjoni tar-rapporti tal-kwalità għas-sena ta’ referenza 2008 lill-Belġju, Ċipru, il-Ġermanja, il-Greċja, il-Lussemburgu, Malta, ir-Rumanija u r-Renju Unit. Rapporti sussegwenti għandhom jiġu trasmessi lill-Kummissjoni (Eurostat) mhux aktar tard minn 27 xahar wara t-tmiem tal-perjodu ta’ referenza li għalih tkun inġabret id-dejta.
Artikolu 4
Il-Kummissjoni (Eurostat) għandha tivvaluta l-kwalità tad-dejta mibgħuta u għandha tipprepara u tippubblika rapporti dwar il-kwalità tal-Istatistiċi Ewropej.
Artikolu 5
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Marzu 2010.

Metadata:
Eurovoc Level 1 Categories: 100158
100150
100152
100146
Eurovoc Level 2 Categories: 100221
100227
100220
100261
100190
100226
100262
Eurovoc Level 3 Categories: 486
2914
3641
2469
5985
4361
4300
4256
All Eurovoc Categories: 1895
2891
4258
4262
4300
45
4502
5235
5985
6271